Ondersoek begin ná vliegongeluk langs N14Argieffoto bloot ter illustrasie. (Foto: SAPD/Facebook) Die Burgerlike Lugvaartowerheid se ongeluk-en-insidentondersoekafdeling (AIID) ondersoek ŉ vliegongeluk wat Woensdag die lewe van ŉ vlieënier in Knoppieslaagte in Centurion geëis het. Die AIID het bevestig dat die ongeluk om 07:40 by die Eagles Creek-vliegveld langs die N14 op pad na die Lanseria-lughawe plaasgevind het. Die vlieënier was die enigste insittende van die ligte vastevlerkvliegtuig. Die vliegtuig het self ook omvattende skade opgedoen. Plane crash on take off on N14 near @ewnupdates @SABCNews @Newzroom405 pic.twitter.com/PQ7uD6Wb7E — Terrence Malesa (@Malesa_NT) February 15, 2023 “Die AIID het ondersoekers op die toneel om bewyse en meer inligting in te samel wat die grootte en omvang van die ondersoek sal bepaal, asook die tydsraamwerk om ’n finale verslag af te handel,” het die AIID gesê. “Sou ’n kritieke veiligheidsprobleem uitgelig word, sal die ondersoekspan die toepaslike rolspelers onmiddellik in kennis stel sodat die nodige stappe gedoen kan word.” ŉ Voorlopige verslag sal na verwagting binne die volgende 30 dae uitgereik word. Die slagoffer se naam is nog nie bekend gemaak nie.